ET Euroopa Liidu Teataja C 177/21

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 177/09)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„CABALLA DE ANDALUCÍA”

EÜ nr: ES-PDO-005-0281-19.03.2003

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Subdirección General de Sistemas de Calidad Agroalimentaria y Agricultura Biológica, Dirección General de Industria Agroalimentaria y Alimentación, Secretaria General de Agricultura y Alimentación del Ministerio de Agricultura, Pesca y Alimentación de España Aadress: Paseo Infanta Isabel no 1 E-28071 Madrid Telefon: (34) 913 47 53 94 Faks: (34) 913 47 57 10 E-post: sgcaproagra@mapya.es

2. Taotlejate rühm:

Nimi: Asociación de Fabricantes de Conservas de Pescado «Andaluces Artesanos de la Mar» Aadress: C/ Galdámes, no 1 E-21400 Ayamonte (Huelva) Telefon: (34) 959 32 10 43 Faks: (34) 959 32 01 06 E-post: consercon@telefónica.net Koosseis: Tootjad/töötlejad ( X ) Muud ( )

3. Toote liik:

Klass: 1.7 — Värske kala, molluskid ja koorikloomad ning neist valmistatud tooted.

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Caballa de Andalucía”

4.2. Kirjeldus: Konserveeritud makrellifileed õlis, toodetud mittetööstuslikke meetodeid kasutades.

Toormaterjaliks on Scomber japonicus liiki kala, millel on süstikukujuline ja piklik keha, teravikuline ninamik ja peenike sabavars. Sellel on kaks selgelt eristuvat seljauime ning pea ja keha on kaetud väikeste soomustega. Kala on rohekassinist värvi, kitsaste laineliste mustade triipude ja tähnidega, kala kõht ja küljed on samas hõbekollased sinakashallide tähnidega. Kala on pikkus on tavaliselt 20–30 cm.

Kasutatakse Andaluusiale omaseid traditsioonilisi mittetööstuslikke tootmismeetodeid. Makrelli nahk eemaldatakse käsitsi ilma kemikaale kasutamata, tagades seega kõrge kvaliteediga toote, millel on hallikasvalge värvus, ühtlane tihke ja mahlane tekstuur, meeldiv lõhn ning väga iseloomulik maitse.

Kala konserveerimisel kasutatakse ainult oliivi- või päevalilleõli.

4.3. Geograafiline piirkond: Tootmine toimub Almería provintsi valdades Almería, Adra, Carboneras, Garrucha ja Roquetas de Mar, Cádiz'i provintsi valdades Algeciras, Barbate, Cádiz, Chipiona, Conil, La Línea, Puerto de Santa María, Rota, Sanlúcar de Barrameda ja Tarifa, Granada provintsi valdades Almuñécar ja Motril, Huelva provintsi valdades Ayamonte, Cartaya, Huelva, Isla Cristina, Lepe, Palos de la Frontera ja Punta Umbría ning Málaga provintsi valdades Estepona, Fuengirola, Málaga, Marbella ja Vélez-Málaga.

4.4. Päritolutõend: Kõnealuste makrellikonservide tootmisel kasutatakse üksnes Scomber japonicus liiki kala.

Makrellikonserve toodetakse ja pakendatakse konserveerimistehastes, mis asuvad geograafilises tootmispiirkonnas ning on kantud reguleeriva asutuse registrisse; tootmine ja pakendamine vastab spetsifikaadis esitatud nõuetele, eriti mittetööstusliku tootmise osas, mis hõlmab varasematel aegadel kasutatud meetodeid ja protseduure, mis võimaldavad säilitada kala looduslikke omadusi. Registreeritud tehastes, kus kasutatakse kõnealust tootmisprotsessi, ei ole tööstuslik tootmine lubatud.

Reguleeriv asutus viib kontrolliasutusena läbi regulaarseid kontrolle tagamaks, et KGTga hõlmatud toodete päritolu ja tootmine on spetsifikaadiga vastavuses, eriti toodete päritolu ning nende mittetööstusliku tootmise osas. Registreeritud konserveerimistehaste omanikud peavad raamatupidamisregistrit, kuhu kontrollimise eesmärgil kantakse kasutatud tooraine ja valmistoodete andmed iga päeva kohta, mil nende tööruume kasutatakse kaitstud geograafilise tähisega konservide tootmiseks.

Reguleeriv asutus tõendab kontrollitud ja spetsifikaadiga vastavuses olevad makrellikonservid ning varustab ettevõtted asjakohaste nummerdatud märgistega. Seejärel turustatakse konservid garantiiga päritolu ja kõiki kala looduslikke omadusi säilitava mittetööstusliku tootmise kohta.

4.5. Tootmismeetod: Konserveeritud fileede tootmiseks töödeldakse Scomber japonicus liiki kala järgmiselt: pead eemaldatakse ning seejärel kalad roogitakse ja pestakse, et puhastada nad verest ja limast. Kalad keedetakse värskes soolaga maitsestatud vees, keetmise kestel jälgitakse hoolikalt vee pH-taset ja kloorisisaldust. Seejärel eemaldatakse kaladelt käsitsi nahk. See on tootmisprotsessis eriti oluline etapp, sest kemikaalide mittekasutamine võimaldab säilitada kalade looduslikud omadused ja tagab kõrge kvaliteediga toote. Fileed, millelt on eemaldatud nahk ja luud, asetatakse metall- või klaaskonteineritesse, mis on kõikide mikroorganismide kõrvaldamiseks kuumtöötlemise abil eelnevalt steriliseeritud. Nagu kirjeldatud, jätkatakse nende menetluste kasutamise teel kõnealuses tootmispiirkonnas traditsiooniliselt viljeletud mittetööstuslikku lähenemist, mille eesmärk on kala looduslike omaduste säilitamine, mis vastasel korral kaoksid naha keemilise eemaldamise käigus, mida kasutatakse muudes tööstuslikes menetlustes.

4.6. Seos piirkonnaga: Siirdekalade liike on Hispaania lõunaosas püütud kolme tuhande aasta vältel alates ajast, mil foiniiklased ja tartessoslased hakkasid väikeseid võrke, algelisi seinnootasid ning hästituntud õngekonksu ja nööri kasutades tuuni, fregatt-makrelltuuni ja makrelli püüdma. Araablased tõid tuunivõrgud Lõuna-Andaluusia ranniku lähedastesse vetesse. Tänapäeval saab meie tööstus endiselt oma toormaterjali — kala — peamiselt neist tuunivõrkudest.

Kalapüügi kõrval tuleb kindlasti mainida ka kõnealuseid siirdekalade liike töötleva tööstuse olulisust, mille ajalugu ulatub Rooma impeeriumi hiilgeaega 1. sajandil (m.a.j.). Piki Andaluusia rannikut paiknevates tehastes töödeldi igat liiki tuunikala ja makrelli. Kuulsad Baelo Claudia varemed Bolonias (Tarifa), kus veel täna võib näha reservuaare, on sellest vaid üks näide. Rooma soolamistööstuse ümber tekkisid suured linnad ning Cádiz'i lahe ja kaguranniku ääres asuvad 40 tehast olid kuulsad oma soolatud kala ja kalakastmete sortimendi (garum, mauria ja alex) poolest.

Kalatoodete konserveerimisel on Andaluusias pikaajaline traditsioon, mis on säilinud tänapäevani. Andaluusia konservitööstus on säilitanud kõrge kvaliteeditaseme, mis eristab seda mujal paiknevatest tööstustest. Toodet seob kõnealuse geograafilise piirkonnaga töödeldavate liikide ja Andaluusia ranniku füüsilise keskkonna vaheline seos, konserveerimisettevõtete perekondlikud traditsioonid ning püüe säilitada traditsioonilisi mittetööstuslikke tootmismeetodeid, vastandudes tööstuslikule töötlemisele, mis on kindlasti odavam, sest hoitakse kokku käsitööst vabanenud tööjõu pealt, kasutades keemilisi vahendeid tööks, mida meie ettevõtted teevad käsitsi, säilitades sellega traditsioone ja andes tootele eriomase loodusliku kvaliteedi, mis eristab seda sarnasest, kuid tööstuslikult toodetud toodetest ühtlase, tiheda ja mahlaka tekstuuri, meeldiva lõhna ja väga iseloomuliku maitse poolest.

Andaluusias on Scomber japonicus liiki makrelli püüdmisel pikk traditsioon ning piirkonna tööstused on seda alati töödelnud. Mittetööstuslikus konserveerimissektoris on ülekaalus olnud väikese ja keskmise suurusega pereettevõtted, mida juhivad nende asutajad või viimaste järeltulijad, mis on teinud võimalikuks traditsiooniliste tootmismeetodite säilitamise. Andaluusia tööstuse pikaajalised traditsioonid ning isalt pojale pärandatav mittetööstusliku tootmise kogemus tagavad oskustööliste olemasolu, mille säilimist ohustavad eespool nimetatud tööstuslikud menetlused.

Lisaks sellele asuvad konserveerimisettevõtted Andaluusia kõige enam kalandusest sõltuvas piirkonnas, kus neil on oluline panus tööhõive säilitamisse, eriti seetõttu, et kasutatavad mittetööstuslikud meetodid on tööjõumahukamad. Seda sektorit ohustab industrialiseerimine ning sektori ellujäämine ei määra mitte ainult toodete kvaliteeti, vaid mõjutab ka väga olulisi sotsiaalseid aspekte.

4.7. Kontrolliasutus:

Nimi: Consejo Regulador de las Denominaciones Específicas «Caballa de Andalucía» y «Melva de Andalucía» Aadress: Glorieta del Agua no 4. Edificio Aljamar Center E-41940 Tomares (Sevilla) Telefon: (34) 954 15 18 23 E-post: consejoregulador@caballaymelva.com

Kontrolliasutus (Consejo Regulador de las Denominaciones Específicas „Caballa de Andalucía” y „Melva de Andalucía”) vastab standardile EN 45011.

4.8. Märgistus: Märgisel, mille kiidab heaks kontrolliasutus, peavad olema sõnad „Caballa de Andalucía”. Märgiseid nummerdab ja väljastab kontrolliasutus.

(1) ELT L 93, 31.3.2006, lk 12.